Beirniadaeth Ysgoloriaeth Geraint George Urdd Gobaith Cymru 2023

**Loti**

Dyma unigolyn sydd ag angerdd am y pwnc dan sylw. Mae gennyt gyfoeth o ddealltwriaeth o’r byd ffasiwn brys a'i effaith ar yr amgylchedd. Cafwyd enghreifftiau da iawn o fusnesau lleol a chafwyd defnydd effeithiol o luniau a dyfyniadau.

Teimlwyd nad oedd angen y darn cyntaf ar ‘Gobeithion ar gyfer COP 27’ gan nad oedd yn berthnasol i’r ail ddarn. Cynhaliwyd COP 27 yn ôl ym mis Tachwedd 2022, felly teimlwyd nad oedd y darn hwn yn berthnasol; efallai ei bod yn bosibl edrych ar Gynhadledd sydd ar ddod neu ddigwyddiad tebyg yn y dyfodol agos?

Teimlwyd efallai nad oedd llyfnder rhwng y darn cyntaf a’r ail ddarn. Ond wedi dweud hynny, hoffwyd yr ail ddarn yn fawr fel beirniaid. Roedd yr ail ddarn yn ddiddorol, ac roedd yn teimlo fel ein bod yn darllen erthygl ar wefan BBC Cymru gan fod y penawdau a’r enghreifftiau yn drawiadol iawn. Gallai hyn fod wedi gweithio fel blog hefyd!

Efallai bod modd prawf ddarllen y gwaith er mwyn gwirio am wallau iaith a chamsillafu? Fel beirniaid, byddwn wedi hoffi diweddglo ychydig yn fwy grymus a thrawiadol. Ond, dyma waith diddorol ag ôl gwaith ymchwil rhagorol, a’r neges yn cael ei chyfleu’n glir.

Diolch i ti.

**Crymych**

Mae'n amlwg bod gennyt gyfoeth o ddealltwriaeth am ddaearyddiaeth, newid hinsawdd, trychinebau naturiol a chynhyrchiant bwyd. Roedd gennyt ddefnydd effeithiol iawn o fapiau, siartiau a graffiau, ac ychwanegodd hyn at y gwaith.

Mae’r gystadleuaeth yn gofyn am ddarnau o waith yn y Gymraeg yn unig, felly, fel beirniaid, roeddwn yn siomedig bod cymaint o ddogfennau Saesneg. Teimlwyd hefyd bod gormod o ddogfennau a thraethodau, a bod hyn wedi amharu ar yr elfen o gyfleu'r neges i'r gynulleidfa.

Efallai y tro nesaf, byddai penderfynu ar un thema yn fwy trawiadol? Byddai hyn yn rhoi mwy o sgôp i’r gwaith a’r elfen o gyfleu neges. Cofia dy fod yn gwirio dy waith am wallau ieithyddol, a sicrha bod yr holl waith rwyt yn ei gyflwyno mewn cystadleuaeth o’r fath yn y Gymraeg yn unig.

Diolch i ti.

**Lego**

Dyma fideo trawiadol. Braf oedd gweld ymgais wahanol a chreadigol yn ein cyrraedd. Roedd y gerdd yn wych, ac yn droslais effeithiol ar gyfer y fideo. Roeddem hefyd wedi hoffi sŵn y delyn yn y cefndir; roedd hyn wedi ychwanegu naws Gymreig i'r darn. Cafwyd cyfathrebiad da iawn o werthfawrogiad byd natur.

Roeddwn wedi hoffi’r llinell, ‘perfeddion natur yn rhedeg ar hyd fwrlwm yr afon.’ Gwych iawn!

Yn y darn olaf, teimlwyd bod siarad am yr iaith wedi torri ar lif y darn. Ond ai trosiad byd natur oedd hon? Wrth ofyn y cwestiwn hwn i ni ein hunain, efallai ei fod yn gyfle i bobl ddehongli hyn drostynt eu hunain?

Teimlwyd nad oedd ansawdd y fideo yn cyrraedd y safon yr oeddwn wedi gobeithio amdano. Ond wedi dweud hynny, dyma ymgais greadigol a thrawiadol, ac rwyt yn gwbl deilwng o Ysgoloriaeth Geraint George 2023.

Llongyfarchiadau mawr i ti.